text: Aquesta setmana, l'equip de restauradors format per Aleix Barberà, Sílvia Marín, Francesc Isbert, Lina Torres i Cecília Ligero han finalitzat les feines de neteja a la Naveta des Tudons, destinades a eliminar les pintades que havia patit durant el mes de març. Els treballs de restauració es varen iniciar el 14 de maig i s'han finalitzat el passat 12 de juny.
  El Consell de Menorca va adjudicar aquesta feina després d'haver demanat a diversos especialistes que elaboressin pressupostos per fer la feina aplicant la metodologia de la neteja aquosa, establerta després de fer una sèrie de proves i analítiques.
  Mentre han durat les feines de restauració, la Naveta s'ha pogut visitar de forma gratuïta, i es va organitzar una jornada en la qual els restauradors varen explicar la seva feina a tots aquells ciutadans interessats. Durant els pròxims dies es reiniciarà el cobrament d'entrada per visitar el monument.